DF «Hydro»

DF «Hydro» var en dampdrevet jernbaneferge på Tinnsjøen som ble senket av norske sabotører den 20. februar 1944, under andre verdenskrig.

DF «Hydro» ble bestilt fra Akers mekaniske verksted den 19. juli 1913 til en pris av NOK 268 000. Den ble sjøsatt den 10. desember 1914, men prøveturen den 21. desember viste et for høyt kullforbruk, og fergen måtte bygges om. Den 5. juni 1915 var man endelig fornøyd. Byggekostnadene ble til slutt NOK 334 293. «Hydro» gikk den 30 kilometer lange strekningen mellom Mæl og Tinnoset som en del av transportsambandet Rjukanbanen og Tinnosbanen, hvor den fraktet jernbanevogner med hovedsakelig kunstgjødsel, ammoniumnitrat og ammoniakk, i tillegg til passasjerer. Før «Hydro» ble denne frakten gjort av DF «Rjukanfos» som ble sjøsatt i 1909, men som meget snart viste seg å være for liten for formålet.

Senkningen 
 
DF «Hydro» ble senket den 20. februar 1944, som den siste av tungtvannsaksjonene. Man tror det totalt kan ha vært mellom 29 og 39 tønner med tungtvann som skulle leveres, hvorav fatene merket med nummerne 01 til 10 havnet i Tyskland. Det er usikkert hvor mange av tønnene som var med den aktuelle dagen. Det har tidligere vært hevdet at tungtvannet ble sterkt bevoktet på toget ned til ferjen, mens selve ferjen var dårlig bevoktet, og at man derfor måtte senke DF «Hydro». Sanntidsvitner avviser imidlertid at det var bevoktning av betydning i forbindelse med togtransporten.

Norske sabotører klarte å plassere en tidsinnstilt sprengladning ombord, og ferjen ble senket under overfarten på Tinnsjøen. Av 47 personer i båten omkom 14 nordmenn og fire tyske soldater, mens 25 nordmenn og fire tyske soldater ble reddet/overlevde. Det er satt opp et minnesmerke hvor de overlevende kom seg i land. «Hydro» ligger idag på 430 meters dyp i Tinnsjøen, utenfor Rudsgrend. DF «Ammonia» overtok transporten på strekningen over Tinnsjøen etter krigen, fram til MF «Storegut» overtok i 1957.

Sabotørene 
Bak senkningen sto:
Fenrik Knut Haukelid (leder)
Sersjant Knut Lier-Hansen (Milorg)
Rolf Sørlie (fra den lokale motstandsbevegelsen)
Einar Skinnarland (radiooperatør)
Gunnar Syverstad (laboratorieassistent på fabrikken)
Kjell Nielsen (transportleder på fabrikken)
(«Larsen») (ingeniør på fabrikken)

Omkomne 
Fortegnelse over omkomne fra Rjukan Dagblad, 21. februar 1944:
 Rolf Johansen, korrespondent, Oslo (43 år)
 Johan Martin Johnsen, pianostemmer, Notodden (46 år)
 Bjørg Karlsen, Lillekloster, Skien (15 år)
 Reidun Karlsen, Lillekloster, Skien (13 år)
 Borni Grønaas, Notodden (62 år)
 Ole Engebretsen, maskinist, Mæl (61 år)
 Halvor Grasdalen, dekksmann/billettør, Mæl (52 år)
 Werner Andersson, Notodden (46 år)
 Ingeborg Andersson, husmor, Notodden (45 år)
 Unni-Lise Andersson, Notodden (4 år)
 Berit Welander, Sam. Eydesgate 80, Rjukan (17 år)
 Bjørg Moen, Wådensgate 27, Rjukan (29 år)
 Bjørg Johanne Noreng, Vikersund (22 år)
 Kåre Sidney Røed, Raithelsgate 3, Rjukan (25 år)
 4 tyske soldater
Flere av de omkomne er omtalt i verket Våre falne : 1939-1945, bind 1-4.

Reddet 
Følgende ble reddet ifølge Rjukan Dagblad, 21. februar 1944:
 Gerd Asak, Månavegen, Rjukan
 Kjetil Askildt, fyrbøter, Mæl
 Halvard Askildt, Notodden
 Sigurd Arnesen, dekksmann, Mæl
 Bjarne Berulfsen, Akersborg Terrasse 18, Vestre Aker
 Anders Bugge, maskinist, Mæl
 Fru Bugge, Mæl
 Jens Christophersen, Villavegen, Rjukan
 Marie Ferm, Storgaten 12, Rjukan
 Arvid Fladmoe, fiolinist, Oslo
 Bjarne Gimnes, Mæl
 Elsa Gulbrandsen, Sam. Eydesgate 57, Rjukan
 Carl Guldahl, jernbaneekspeditør, Rjukan
 Dick Halvorsen, Mælgate 4, Rjukan
 Henry Halvorsen, Sundgate 11, Drammen
 Solveig Haugen, Notodden
 Thorstein Jensen, fyrbøter, Mæl
 Olav Krogdahl, lærer, Kirkevegen 147, Oslo
 Fru Torbjørg Krogdahl, Kirkevegen 147, Oslo
 Per Krogdahl, Kirkevegen 147, Oslo (14 mnd gammel)
 Petter Johan Moe, Utsiktsvegen 24, Stabekk
 Erling Sørensen, styrmann, Mæl
 Astrid Solberg, Skogvegen, Rjukan
 Martinius Thorbjørnsen, stuert, Mæl
 Alf Ytterøy, Snipetorpgata 35, Skien
 Oberleutnant Hecht
 Obergefreiter Lackmann
 Obergefreiter Fräudenberger
 Gefreiter Müller
Listen er også gjengitt i boken "Rjukanbanen: På sporet av et industrieventyr", side 115.

Redningsmennene 
Følgende personer mottok Medaljen for redningsdåd for redning av overlevende etter senkningen:
 Gunleik Perskås
 Jon Dalen d.y.
 Jon Dalen d.e.
 Halvor Digerud
 Knut O. Urdalen
 Odd Andersen

I tillegg mottok konstituert lensmann Grov, Ingvald Andersen og Petter Perskås takkebrev fra departementet.

Kontrovers 
I etterkrigstiden var det debatt om hvorvidt tyskerne hadde kjennskap til aksjonen og dermed byttet tungtvann med vanlig vann. Dette ble avkreftet våren 1993, da Thor Olav Sperre med flere fant DF «Hydro» på 430 meters dyp og fikk hentet opp en tønne. SINTEF analyserte innholdet til å inneholde 1.7 % tungtvann (D2O), 9 % kalilut og 89.3 % vann.

Referanser

Se også 
Vemork-aksjonen

Eksterne lenker 
 

Norske ferger
Jernbaneferger
Samferdsel i Tinn
Sjøfart i Telemark
Skip bygget ved Akers mekaniske verksted
Skip fra 1914
Hydro Transports skip
Artikler i sjøfart-prosjektet